Schaan

Schaan [ŝan] estas komunumo en Liĥtenŝtejno. Ĝi situas norde de Vaduzo kaj havas plej multe da loĝantoj inter la liĥtenŝtejnaj komunumoj. Kiel montras la mapo, du apartaj teren-pecoj en la montaro apartenas al la komunumo. Tra Schaan kondukas la fervojlinio inter Svislando kaj Aŭstrio (Vorarlbergo). Lastatempe Schaan iĝis signifa industriejo (firmaoj Hilti, Hilcona kaj Ivoclar-Vivadent). Historio En la romia tempo la romia vojo inter Aŭgsburgo kaj Milano iris tra Schaan, tiam supozeble nomata Scana. Tie ekzistis romia kasteleto por batali alemanojn. Arkeologiaj trovoj en tomboj indikas, ke post alveno de la alemanoj longe ekzistis apartaj setlejoj de alemanoj kaj romanĉoj. Eĉ nun ekzistas du "alpaj societoj": alemana societo Gritsch kaj romanĉa societo Guschg. En Schaan troviĝas de 1872 la plej granda fervoja haltejo de la princujo, stacidomo de Schaan-Vaduz.